b'\n_START_ARTICLE_\nIker Casillas\n_START_PARAGRAPH_\nIker Casillas Fern\xc3\xa1ndez (s\xc3\xbcndinud 20. mail 1981 M\xc3\xb3stoles, Madridi autonoomne piirkond) on Hispaania jalgpallur, v\xc3\xa4ravavaht. Alates 2015. aastast m\xc3\xa4ngib ta Portugali k\xc3\xb5rgliiga klubis FC Porto._NEWLINE_Suurema osa karj\xc3\xa4\xc3\xa4rist veetis ta kodumaa klubis Madridi Real. Ta liitus Madridi Reali noorteakadeemiaga 1990. aastal, mis t\xc3\xa4hendab, et kokku oli ta klubis 25 aastat. Madridi Reali esindusmeeskonna v\xc3\xa4ravavaht oli ta alates hooajast 1999\xe2\x80\x932000. Ta tuli klubiga viiel korral Hispaania meistriks._NEWLINE_Hispaania rahvuskoondisse kuulus ta aastatel 2000\xe2\x80\x932016. Ta esindas Hispaaniat kokku 167 ametlikus kohtumises, millega on ta Hispaania rekordinternatsionaal. Ta tuli Hispaania koondisega maailmameistriks (2010) ning kahel korral Euroopa meistriks (2008 ja 2012)._NEWLINE_Teda nimetati oma p\xc3\xb5lvkonna \xc3\xbcheks k\xc3\xb5ige paremaks v\xc3\xa4ravavahiks. IFFHS valis ta aastatel 2008\xe2\x80\x932012 viiel korral j\xc3\xa4rest maailma parimaks v\xc3\xa4ravavahiks.'